
Fig. 1: Europa i 1815.

Fig. 2: Europa i 2024.

1. Nederland, 2. Belgia, 3. Luxembourg, 4. Liechtenstein, 5. Sveits, 6. Andorra, 7. Monaco, 8. San Marino, 9. Østerrike, 10. Slovakia, 11. Slovenia, 12. Kroatia, 13. Bosnia Hercegovina, 14. Serbia, 15. Montenegro, 16. Kosovo, 17. Nord-Makedonia, 18. Albania, 19. Moldova.





INTRODUKSJON
Historie og historieforståelse

EUROPA ER EN IDÉ, like mye som det er et kontinent. Hvem som har blitt inkludert og hvem som har blitt utelatt fra ideen om Europa, har forandret seg gjennom århundrene. Lenge var det europeiske synonymt med den vestlige kristenheten, mens islamske riker i Afrika, Levanten og Anatolia sto utenfor, og der den østlige kristenheten ble sett på som noe annerledes og fremmed. Samtidig kunne ideen om Europa inkludere de mange europeiske bosetningene i Amerika og etter hvert andre verdensdeler etter rundt år 1500. Det er også vanskelig å snakke om en moderne europeisk historie uten å inkludere Det osmanske riket (ofte bare kalt «Tyrkia» av europeerne) og franske, spanske og etter hvert også italienske besittelser i Nord-Afrika. Disse områdene ble også trukket inn i den europeiske kultursfæren i løpet av 1800- og 1900-tallet.

Historien om denne europeiske kulturkretsen, fra de nordatlantiske øyene i vest (Storbritannia og Irland) til Uralfjellene i øst og fra Skandinavia i nord til Middelhavsregionen i sør, er formet av handel, folkevandringer, krig og utveksling av ideer, varer og sykdommer. Innenfor dette geografiske området vokste det etter hvert frem moderne statssystemer av typer som er gjenkjennelige for oss i dag, med tydelige grenser mellom forskjellige landområder og med stående hærer og byråkratier. Statsapparatet i de europeiske landene styrket seg betraktelig, særlig etter de alvorlige krisene på 1600-tallet, der pest, nød og trettiårskrig (1618–1648) preget de tyske områdene i Sentral-Europa, og der en blodig borgerkrig i England førte til store politiske omveltninger på de nordatlantiske øyene. Mens pestbølger kom til å fortsette også inn i de neste århundrene, var statene etter hvert i stand til å begrense omfanget og spredningen av sykdom gjennom strenge karanteneregler.

Før Napoleonskrigene tidlig på 1800-tallet var det ingen stormakter som klarte å dominere de andre maktene i Europa i lengre perioder. Etter at den osmanske sultanen Mehmet II erobret Konstantinopel (dagens Istanbul) i 1453, fryktet noen at resten av det kristne Europa også sto for tur, men dette skjedde ikke. Etter å ha blitt slått tilbake fra Wien i 1683 kom ikke lenger Det osmanske riket til å utgjøre en større militær trussel mot de andre europeiske stormaktene. I kortere perioder så det ut til at enkelte herskere – som den habsburgske keiser Karl V på 1500-tallet, eller den franske kongen Ludvig XIV på 1600-tallet – skulle greie å legge Europa under seg, men muligheten én mann hadde til å dominere kontinentet og gjenforene kristenheten var alltid mer begrenset enn drømmen skulle tilsi. Karl V ga fra seg tronen og delte de habsburgske landene mellom sin sønn og sin bror, og Ludvig XIVs regjeringstid var preget av ødeleggende kriger. Selv Napoleons dominans i Europa var av et begrenset omfang, og varte kun i rundt et tiår.

Ytre militære trusler mot de europeiske statene ble gradvis også mindre. I moderne tid var det ingen gjentagelser av de store folkevandringene og invasjonene som hadde preget europeisk historie i tidligere tider, fra hunerne og goterne på 400-tallet til mongolene på 1200- og 1300-tallet.

I Europa på 1700-tallet ble utvekslingen av ideer om statsformer, styresett og forholdet mellom folk og kongemakt viktige drivkrefter for det som senere ble kalt opplysningstiden. Radikale ideer fra den engelske borgerkrigstiden (1640-årene til rundt 1660) og senere den engelske revolusjonen i 1688 var tidlige forløpere for opplysningstidens ideer om at folkets representanter sto over kongers påståtte gudgitte rett til å styre. Dette var tanken om folkesuverenitet – at statens makt burde være forankret i folket, heller enn i kongen. De mest dramatiske effektene av slike ideer kom med de to atlantiske revolusjonene: først i de britiske koloniene i Nord-Amerika etter 1776, og i Frankrike etter 1789.

Særlig den franske revolusjonen i 1789 kom til å få enorme konsekvenser for Europa. Etter en stadig mer radikal utvikling av revolusjonen avskaffet franskmennene like gjerne monarkiet i 1792, og etablerte en republikk basert på prinsippet om politisk likhet for alle menn. I en serie kriger med de andre stormaktene etter 1792 overlevde denne republikken, og spredte ideene om frihet, likhet og brorskap til andre deler av kontinentet – riktignok i fotsporene til franske hærer heller enn gjennom fredelig meningsutveksling. Napoleon Bonaparte, en dyktig general med politiske ambisjoner, begikk statskupp i 1799 og tok deretter makten i republikken. I 1804 kronet han seg selv til fransk keiser, og gjennom det neste tiåret kom han og de franske armeene til å dominere Europa. Napoleons nederlag, først i 1814, da han ble sendt i eksil til øya Elba, og endelig i 1815, etter et politisk comeback og det etterfølgende slaget ved Waterloo, markerte slutten på de franske revolusjons- og Napoleonskrigene.

Sommeren 1815 hadde Europa gjennomgått tiår med krig, og enorme politiske omveltninger. Det neste århundret, fra 1815 til utbruddet av 1. verdenskrig sommeren 1914, var det stort sett fred i Europa. Men århundret kom til å bli preget av mange av de samme spørsmålene som hadde definert tiårene før 1815: Hva er folkets rolle i statsapparatet? Hvem utgjør et folk? Hvem har rett til å styre over et gitt landområde?

Under slike spørsmål lå det større strømninger. En gryende industrialisering forandret måten folk levde og tenkte på. Jakt etter ressurser, kombinert med tanker om europeisk eksepsjonalisme, la det ideologiske grunnlaget for en bølge av imperieekspansjoner på 1800-tallet. Politiske så vel som økonomiske ideer endret levekårene i Europa og verden, og førte til fremveksten av store sosiale bevegelser. Etter 1914 kom Europa til å gjennomgå to enormt ødeleggende verdenskriger, etterfulgt av en periode med «kald» krig mellom to politiske og sosiale systemer med diametralt motsatte ideer om hvordan samfunnet burde organiseres.

Europas moderne historie, perioden mellom 1815 og i dag, er fortellingen om store hendelser, om sosiale og politiske bevegelser som har forandret livet for store grupper av mennesker. Men Europas historie er også en fortelling om enkeltmennesker. De neste kapitlene viser hvordan store endringer som industrialisering, statsmaktens fremvekst, imperialisme og krig endret livet for millioner av individer, men det er også viktig å huske på at disse menneskene ikke bare er tall. Europas historie er en fortelling om personer, like mye som den er en fortelling om ideer og materielle utviklingstrekk.

***

Den 13. mai 1940, noe over en måned etter den tyske invasjonen av Norge, krysset tyske styrker elven Meuse ved Sedan i Frankrike. Ved å sende fem panserdivisjoner gjennom Ardennene hadde tyskerne klart å omgå de sterke franske og britiske forsvarslinjene lenger sør-øst, den såkalte Maginot-linjen, og flankert de allierte styrkene i Belgia og Nederland. Slaget om Frankrike hadde begynt, og det med verst tenkelig utgangspunkt for de fransk-britiske forsvarerne.1

Blant de franske styrkene, tilknyttet Den første armé, var en middelaldrende jødisk kaptein ved navn Marc Bloch. I fredstid var Bloch professor i historie, men han hadde også krigserfaring. Dette var nemlig andre gang professoren deltok i en verdenskrig: Som ung mann hadde han blitt mobilisert i 1914, forrige gang tyske styrker hadde truet Frankrike. I 1939 hadde Bloch igjen blitt kalt inn til militærtjeneste, og til tross for at han kunne ha blitt fritatt grunnet sin alder, valgte han igjen å iføre seg uniform for å delta i forsvaret av Frankrike. Idet de allierte styrkene ble presset tilbake, endte Bloch, sammen resten av Den første armé, opp i havnebyen Dunkerque, der han ble evakuert over til Storbritannia. Herfra ble han enda en gang sendt tilbake til kampene i Frankrike. Idet fransk motstand kollapset i juni, klarte Bloch å unngå å bli tatt som krigsfange av tyske styrker ved å iføre seg sivile klær og sjekke inn på et hotell i Rennes – attpåtil under eget navn. Tyske soldater var lite interessert i å undersøke om den 53-årige, gråhårede professoren ved hotellet kunne tenkes å være fransk soldat, og Bloch slapp å bli internert i en krigsfangeleir. Den franske regjeringen la ned våpnene 22. juni 1940, og snart var Frankrike delt mellom en tyskokkupert nordre del, og en sørlig del styrt av en ytre-høyre regjering i den tidligere feriebyen Vichy.

For Bloch, som for mange andre franskmenn, var tapet i felttoget i 1940 en katastrofe. Blochs kollega, historikeren Fernand Braudel, tilbrakte krigen i tysk fangenskap, der han søkte tilflukt fra denne ydmykelsen i historieskrivingen. Både Bloch og Braudel tilhørte Annales-skolen, som så på historien gjennom et fugleperspektiv. I et slikt lengre perspektiv er enkelthendelser, som det franske nederlaget i 1940, mindre viktige enn de lange linjene i historien. For Braudel ble studiet av historien, og da spesielt av den lange, overordnede historien, en måte for å mentalt «flykte» både fra fangenskapet sitt og fra Frankrikes nederlag.2

Bloch, som selv var mest kjent som middelalderhistoriker, valgte en annen måte å bearbeide nederlaget på: Han skrev en historisk analyse av sine opplevelser under felttoget, og av det han så på som årsakene til det franske tapet.3 Selv om han selv innrømmet at yrket som historiker ikke akkurat var kjent for å være fylt av eventyr,4 ble veteranen fra to verdenskriger snart medlem av motstandsbevegelsen mot nazistene i Lyon, etter at Tyskland hadde okkupert også de delene av landet som tidligere hadde vært under Vichy-kontroll. Han ble tatt til fange, torturert og til slutt skutt av tyske styrker i juni 1944.

Det er ikke alltid historikere får lov til å skrive sin egen fortelling. Bloch var først og fremst ekspert på eldre historie, men i analysen av nederlaget i 1940 satte han seg selv og sine egne opplevelser i samtiden i sentrum. Det er kanskje rart å tenke på, men de færreste historikere er øyenvitner til det de skriver om. Øyenvitneskildringer var vanligere i eldre historieskriving, slik som når Xenophon i Anabasis (fra det 4. århundret fvt.) skriver om sine opplevelser som en av lederne for en gruppe greske leiesoldater i Persia, eller når Anna Komnena i Alexiaden skriver om sin egen tid og hennes far, den bysantinske keiseren, i perioden rundt det første korstoget. Ifølge den antikke, greske historikeren Polybius var det nærmest en regel at en historiker ikke kunne skrive om nære hendelser uten å ha deltatt i dem selv.5 Men selv historikere som velger å skrive om andre perioder enn den de selv lever i, som Braudel, er farget av sin egen samtid og av sine egne opplevelser. Som den italienske historikeren Benedetto Croce formulerte det: All historie er samtidshistorie, i den betydning at ideene våre om fortiden er basert på hvilke ideer vi har om nåtidens problemer og utfordringer.6 Som så mye annet eksisterer ikke historieskrivingen i et vakuum.

Historie er altså ikke utelukkende studiet av fortiden. Faget er i konstant endring, og forskjellige epoker, hendelser og historiske personer kan sees på med nye øyne avhengig av hvordan historikere tenker på dem. Selv om faget er forfar eller inspirasjon til flere andre akademiske fag som internasjonal politikk, samfunnsgeografi, økonomi og sosiologi, er det moderne historiefaget også på sin side inspirert av disse og mange andre fag.7 I tillegg endres fortellingen om fortiden dersom man for eksempel ser på den «ovenfra» eller «nedenfra»: Om det er konger, dronninger eller statsministre som er hovedpersoner i historien, eller om det er vanlige folk. Historiens utvikling ser annerledes ut om man ser på den som drevet frem av «heroiske» enkeltmennesker (som oftest hvite menn, som gjerne har fått uforholdsmessig stor plass i historiebøkene) – som Julius Caesar, Karl den store eller Napoleon – eller om man setter vanlige folk som bønder eller arbeidere i sentrum. I det 19. århundre argumenterte filosofen Thomas Carlyle for at det var helteskikkelser, altså store personligheter, som var drivkreftene i historisk utvikling,8 mens det for en annen filosof, Karl Marx, var de store materielle og økonomiske utviklingstrekkene som var motoren i menneskets historie.9 Selv måten man ser på verden på, som optimist eller pessimist, kan endre tolkningen av historien. I Storbritannia er «Whig history» benevnelsen på en historietradisjon fra det 19. århundre, der landets utvikling sees på som en naturlig marsj mot parlamentarisk, demokratisk styresett – en optimistisk idé om at ting gradvis har blitt bedre og bedre.10 Andre har vært mer pessimistiske: Walter Benjamin, en tysk jødisk intellektuell som hadde bosatt seg i Frankrike etter Hitlers maktovertakelse i Tyskland, skrev i 1940 at historien utfoldet seg som en serie katastrofer.11 Benjamin tok sitt eget liv etter Frankrikes fall i 1940, etter at han hadde blitt nektet opphold som flyktning i Francos Spania. I 1940 så Europas historiske utvikling unektelig ganske mørk ut.

Oppsummert kan vi si at historien endrer seg etter hvilke deler av den vi fokuserer på, og hva vårt eget ståsted er. Å skrive en altomfattende historiebok, der absolutt alt av historisk interesse er dekket, vil være like fåfengt som å prøve å lage et kart i målestokk 1:1. En bok om moderne europeisk historie er nødt til å velge bort noen ting og fokusere på enkelte andre ting. Det overordnede målet med denne boken er altså ikke å fortelle alt som har skjedd i moderne europeisk historie, men snarere å presentere en overordnet fortelling om Europas utvikling fra 1815 til i dag. Boken vil derfor se på både enkeltpersoner og større grupper mennesker, på hurtige endringer og utviklingstrekk over tid. I undervisningen vil boken med fordel kunne kombineres med mer detaljert litteratur om de hendelsene og utviklingstrekkene som det av nødvendighet ikke er plass til å diskutere i større grad. Boken er delt i to, der første del tar for seg det 19. århundre, mens del 2 ser på det 20. århundre og frem til i dag. Kapitlene kan leses sammenhengende, for en oversikt over historien fra 1815 til i dag, eller hver for seg.

Selv om boken naturlig nok ikke kan fortelle hele historien om Europa de siste to hundre årene, er målet at den skal gi både en overordnet innføring i viktige utviklingstrekk i fortellingen om Europa og samtidig oppmuntre til å tenke nytt om kontinentets historie og forholdet mellom Europa og resten av verden. Mens det derfor nødvendigvis må gis noe plass til slike «Døde, Hvite Menn» som så ofte dukker opp i historiebøker, er det gitt plass til andre personligheter også, og til andre utviklingstrekk utenfor enkeltmennesket. I de tilfellene der Døde, Hvite Menn entrer scenen, er det kanskje først og fremst måten de endte opp som døde på, som er det mest interessante. Slik er det i det minste med William Huskisson, som spiller en noe ufrivillig hovedrolle i bokens første kapittel.

Europas moderne historie, i det minste i denne boken, begynner derfor med et dødsfall.


1 Sedan hadde også vært stedet der Frankrike led nederlag i krigen mot Preussen i 1870 – et nederlag som senere la grunnlaget for opprettelsen av et samlet Tyskland i 1871. Om felttoget i 1940, se Julian Jackson, The Fall of France: The Nazi Invasion of 1940 (Oxford, 2003).

2 Jackson, The Fall of France, 191, også 185–187.

3 Denne måtte vente med å bli publisert til etter krigen. Den engelske utgaven fikk tittelen Strange Defeat, eller «merkelig nederlag»: Marc Bloch, Strange Defeat: A Statement of Evidence Written in 1940 (New York & London, 1999 [1946]).

4 Bloch, Strange Defeat, 2.

5 Se John Burrow, A History of Histories (London, 2009), 78. Burrows bok er en lesbar oversikt over historikernes tenkemåter, fra antikken til i dag, og inkluderer blant annet en god diskusjon av Polybius og andre tidlige greske historikere.

6 Dain A. Trafton, “‘Political Doctrine’ in Croce’s History of the Kingdom of Naples”, i Jack D’Amico, Dain A. Trafton & Massimo Verdicchio (red.) The Legacy of Benedetto Croce: Contemporary Critical Views (Toronto, 1999), 103–116, 103.

7 Den franske filosofen Michel Foucault beskrev historiefaget som «alle vitenskapers mor», og kanskje like gammelt som menneskets minne. Se Foucault, The Order of Things: An Archaeology of the Human Sciences (Milton Park, 2002 [1966]), 400.

8 Dette kommer tydeligst frem i en serie forelesninger av Carlyle som senere ble trykket som On Heroes, Hero-Worship, and the Heroic in History (London, 1954 [1841]).

9 Dette er noe karikert: Til tider fremstilles Marx som en teoretiker som har lite plass til enkeltmennesket i sine teorier, men dette stemmer ikke. I et kjent sitat skrev han at «[m]enneskene skaper sin egen historie, men de skaper den ikke efter eget godtykke, ikke under selvvalgte forhold, men under forhold som er umiddelbart gitt og levert på forhånd. Tradisjon fra alle døde slektledd hviler som en mare på de levendes hjerne» (Karl Marx, Louis Bonapartes attende brumaire (Moskva, 1934 [1852]), 10). Her er det rom for at enkeltmennesket kan handle og tenke selvstendig, men Marx argumenter for at handlingene og tankene i stor grad styres av samfunnet og de materielle forutsetningene som aktøren handler innenfor. Dette bør være en ganske ukontroversiell argumentasjon.

10 Se Herbert Butterfield, The Whig Interpretation of History (Harmondsworth, 1973 [1931]).

11 Benjamin brukte et maleri av kunstneren Paul Klee til å beskrive det han kalte «historiens engel», som er tvunget til å se denne katastrofen utfolde seg foran øynene dens, uten å kunne gripe inn og uten å kunne hjelpe dem som rammes av katastrofen. Walter Benjamin, “Theses on the Philosophy of History”, i Hannah Arendt (red.) og Harry Zorn (oversettelse), Illuminations (London, 2015 [1955]), 249.

